

**NERINGOS SAVIVALDYBĖS TARYBOS**

**KONTROLĖS KOMITETO**

**POSĖDŽIO PROTOKOLAS**

2025-01-22 Nr. T-3

Neringa

Posėdis vyko: 13.15 val. – 14.45 val.

Posėdžio pirmininkas – Agnė Jenčauskienė, Neringos savivaldybės tarybos Kontrolės komitetopirmininkė.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Posėdyje dalyvavo komiteto nariai: Arūnas Burkšas, Laurynas Vainutis.

Posėdyje taip pat dalyvavo Tarybos narė Sandra Berletaitė, Neringos savivaldybės vicemeras Sigitas Šveikauskas, Neringos savivaldybės vicemeras Narūnas Lendraitis, Neringos savivaldybės administracijos Architektūros ir teritorijų planavimo skyriaus vyr. specialistė (paveldosaugininkė) Vita Blažiūnienė, Neringos savivaldybės administracijos Biudžeto ir turto valdymo skyriaus vedėjo pavaduotoja Aina Kisielienė, Neringos savivaldybės Kontrolės ir audito tarnybos kontrolierė Jolanta Kičiatovienė, Neringos savivaldybės administracijos Kultūros skyriaus vedėja Edita Radzevičienė, Neringos savivaldybės administracijos Kultūros skyriaus vyr. specialistė Diana Liutkutė, Neringos savivaldybės kontrolės ir audito tarnybos vyr. specialistė Aušra Verbovienė.

**DARBOTVARKĖ:**

1. Dėl komiteto darbotvarkės patvirtinimo.
2. Dėl Neringos savivaldybės tarybos sprendimo Nr. TP-17 „Dėl atleidimo nuo vietinės rinkliavos už leidimą įvažiuoti mechaninėmis transporto priemonėmis į valstybės saugomą Neringos savivaldybės administruojamą teritoriją“ (Kristina Jasaitienė)
3. Dėl Neringos savivaldybės tarybos sprendimo Nr. TP-417 „Dėl valstybės turto perėmimo Neringos savivaldybės nuosavybėn“ (Aina Kisielienė)
4. Dėl Neringos savivaldybės tarybos sprendimo Nr. TP- „Dėl Neringos savivaldybės strateginio veiklos plano kultūros ir jaunimo veiklos programos veiklos „Nekilnojamųjų kultūros paveldo objektų tvarkyba“ lėšomis finansuojamų objektų sąrašo patvirtinimo“ (Vita Blažiūnienė)
5. Dėl Neringos savivaldybės tarybos sprendimo Nr. TP- „Dėl vietinės rinkliavos už naudojimąsi Neringos savivaldybės tarybos nustatytomis vietomis motorinėms transporto priemonėms statyti“ (Simonas Sakevičius)
6. Audito ataskaita „Renginių organizavimo Neringos savivaldybei priklausančiose ar valdytojo teise valdomose“ (Aušra Verbovienė)
7. Dėl Neringos savivaldybės tarybos sprendimo Nr. TP- „Dėl Neringos savivaldybės tarybos 2021 m. spalio 28 d. sprendimo Nr. T1-172 ,,Dėl renginių organizavimo Neringos savivaldybei priklausančiose ar valdytojo teise valdomose viešojo naudojimo teritorijose tvarkos aprašo patvirtinimo“ pakeitimo“ (Diana Liutkutė)

**1. SVARSTYTA. Dėl komiteto darbotvarkės patvirtinimo.**

Posėdžio pirmininkė Agnė Jenčauskienė pristatė Neringos savivaldybės tarybos Kontrolės komiteto posėdžio darbotvarkę ir pasiūlė atidėti 5 klausimą iki išplėstinio Biudžeto, finansų ir ūkio valdymo komiteto posėdžio.

Laurynas Vainutis pasiūlė Neringos savivaldybės Kontrolės komiteto posėdžius 2025 metais perkelti į ketvirtadienius po Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto.

Posėdžio pirmininkė Agnė Jenčauskienė pasiūlė balsuoti dėl komiteto posėdžių perkėlimo.

Balsuota: už – 2 (Agnė Jenčauskienė, Laurynas Vainutis), prieš – 0, susilaikė – 1 (Arūnas Burkšas).

Kontrolės komiteto posėdžių perkėlimui į ketvirtadienius (02-20, 03-20, 04-17, 05-22, 06-19, 08-21, 09-18, 10-23, 11-20, 12-11)pritarta.

Posėdžio pirmininkė pasiūlė balsuoti dėl Neringos savivaldybės tarybos Kontrolės komiteto posėdžio darbotvarkės.

Balsuota: už – 3, prieš – 0, susilaikė – 0.

NUTARTA. Pritarti Neringos savivaldybės Kontrolės komiteto posėdžio darbotvarkei.

**2. SVARSTYTA. Dėl atleidimo nuo vietinės rinkliavos už leidimą įvažiuoti mechaninėmis transporto priemonėmis į valstybės saugomą Neringos savivaldybės administruojamą teritoriją.**

Sprendimo projektą pristatė Sigitas Šveikauskas. Sprendimo projekto tikslas – atsižvelgus į Vilniaus dailės akademijos prašymą (pridedamas be transporto priemonių registracijos liudijimų kopijų), atleisti nuo vietinės rinkliavos už įvažiavimą į Neringą 7 (septynias) įstaigos transporto priemones iki 2027 m. gegužės 31 d (imtinai).

Vilniaus dailės akademijos darbuotojai, studentai, įstaigos organizuojamų renginių, kultūros ir edukacijos veiklų dalyviai transporto priemonėmis (priklausančiomis Vilniaus dailės akademijai) galės atvykti į Vilniaus dailės akademijos Nidos meno koloniją, esančią Neringoje, nemokėdami vietinės rinkliavos už įvažiavimą į Neringą.

Posėdžio pirmininkė pasiūlė balsuoti dėl sprendimo projekto.

Balsuota: už – 3, prieš – 0, susilaikė – 0.

NUTARTA. Pritarti sprendimo projektui„Dėl atleidimo nuo vietinės rinkliavos už leidimą įvažiuoti mechaninėmis transporto priemonėmis į valstybės saugomą Neringos savivaldybės administruojamą teritoriją“ir teikti svarstyti Tarybos posėdyje.

**4. SVARSTYTA. Dėl Neringos savivaldybės strateginio veiklos plano Kultūros ir jaunimo veiklos programos veiklos „Nekilnojamųjų kultūros paveldo objektų tvarkyba“ lėšomis finansuojamų objektų sąrašo patvirtinimo.**

Sprendimo projektą pristatė Vita Blažiūnienė. Parengto projekto tikslai – patvirtinti Neringos savivaldybės strateginio veiklos plano Kultūros ir jaunimo veiklos programos veiklos „Nekilnojamųjų kultūros paveldo objektų tvarkyba“ lėšomis finansuojamų objektų sąrašą, skirti lėšas, užtikrinat šių objektų sąraše numatytų darbų įgyvendinimą.

Neringos savivaldybės Kultūros ir jaunimo veiklos programos lėšomis finansuotinų objektų atrankos darbo grupė (toliau – Darbo grupė), išnagrinėjusi gautas Kultūros paveldo statinių valdytojų paraiškas, parengė finansuotinų objektų sąrašą, kuriame nurodyti finansuojami darbai ir lėšos, skiriamos iš dalies finansuoti šių darbų atlikimą. Vadovaujantis Darbo grupės priimtu sprendimu, parengtas Savivaldybės tarybos sprendimo projektas. Sprendimą dėl Sąrašo patvirtinimo ir lėšų skyrimo priima savivaldybės taryba.

Kaip ir praėjusiame Biudžeto, finansų ir ūkio valdymo komitete, pasiūlyta Neringos savivaldybei kreiptis į Lietuvos Respublikos Vyriausybę dėl pastatų , kurių stogai apdengti nendrėmis (šiaudais) draudimo. Šiuo metu draudimo kompanijos tokio pasiūlymo nėra numačiusios, nors tai įregistruotas valstybės nekilnojamųjų kultūros paveldo objektas.

Posėdžio pirmininkė pasiūlė balsuoti dėl sprendimo projekto.

Balsuota: už – 3, prieš – 0, susilaikė – 0.

NUTARTA. Pritarti sprendimo projektui„Dėl Neringos savivaldybės strateginio veiklos plano Kultūros ir jaunimo veiklos programos veiklos „Nekilnojamųjų kultūros paveldo objektų tvarkyba“ lėšomis finansuojamų objektų sąrašo patvirtinimo“ir teikti svarstyti Tarybos posėdyje.

**3. SVARSTYTA.** **Dėl valstybės turto perėmimo Neringos savivaldybės nuosavybėn.**

Sprendimo projektą pristatė Aina Kisielienė. Parengto projekto tikslai: 1. Perimti Neringos savivaldybės nuosavybėn Neringos savivaldybės administracijos apskaitoje registruotą ir valdomą valstybės nekilnojamąjį turtą pagal pridedamą sąrašą.; 2. Pavesti Neringos savivaldybės administracijos direktoriui arba jo įgaliotam asmeniui Nekilnojamojo turto registre įregistruoti daiktines teises į šio sprendimo 1 punkte nurodytą nekilnojamąjį turtą.

Posėdžio pirmininkė pasiūlė balsuoti dėl sprendimo projekto.

Balsuota: už – 3, prieš – 0, susilaikė – 0.

NUTARTA. Pritarti sprendimo projektui„Dėl valstybės turto perėmimo Neringos savivaldybės nuosavybėn“ ir teikti svarstyti Tarybos posėdyje.

**6. SVARSTYTA. Audito ataskaita „Renginių organizavimo Neringos savivaldybei priklausančiose ar valdytojo teise valdomose“.**

Aušra Verbovienė informavo, kad Renginių organizavimo Neringos savivaldybei priklausančiose ar valdytojo teise valdomose viešojo naudojimo teritorijose 2022-2024 m. I pusmečio vertinimo audite Neringos savivaldybės administracijai pateiktas 6 rekomendacijų įgyvendinimo planas, kurio terminas yra 2025-01-01.

Šiuo metu audito ataskaitos rekomendacijose nurodytos priemonės yra įgyvendinamos, t. y. parengti tarybos sprendimų projektai dėl su renginiai susijusio tvarkos aprašo ir nuostatų pakeitimo. Posėdžio pirmininkė Agnė Jenčauskienė akcentavo, kad rekomendacijų įgyvendinimo plano komitetas svarstyti negali ir pasiūlė klausimą atidėti š. m. vasario mėn. posėdžiui, kada Neringos savivaldybės kontrolės ir audito tarnyba galės įvertinti tarybos sprendimo atitiktį pateiktoms rekomendacijoms.

Komitete pažymėta, kad nevykdoma renginių kontrolė po leidimo išdavimo, savivaldybės administracijos sporto ir kultūros renginių koordinatoriai negali to užtikrinti. Akcentuota, kad pateiktame audite nurodoma, jog galimi neteisingai įvertinta ar reginys buvo komercinis ar nekomercinis, aptarti keli įvykusių renginių pavyzdžiai.

Posėdžio pirmininkė Agnė Jenčauskienė paprašė Aušros Verbovienės nurodyti dėl kokiu renginių buvo gauti audite minimi skundai.

NUTARTA. Bendru komiteto narių sutarimu Neringos savivaldybės administracijai pateiktas 6 rekomendacijų įgyvendinimo plano svarstymą atidėti.

*Komiteto narys Laurynas Vainutis nusišalino nuo dalyvavimo svarstant klausimą Nr. 3. Dėl ryšių su KTIC „Agila“. Nusišalinimui bendru Komiteto narių sutarimu pritarta. Komiteto nariai išėjo iš posėdžių salės.*

**7. SVARSTYTA. Dėl Neringos savivaldybės tarybos sprendimo Nr. TP- „Dėl Neringos savivaldybės tarybos 2021 m. spalio 28 d. sprendimo Nr. T1-172 ,,Dėl renginių organizavimo Neringos savivaldybei priklausančiose ar valdytojo teise valdomose viešojo naudojimo teritorijose tvarkos aprašo patvirtinimo“ pakeitimo“.**

Atsižvelgiant į aukščiau priimtą sprendimą, posėdžio pirmininkė pasiūlė sprendimo projekto nepristatyti ir nenagrinėti.

NUTARTA. Bendru komiteto narių sutarimu sprendimo projektą atidėti „Dėl Neringos savivaldybės tarybos sprendimo Nr. TP- „Dėl Neringos savivaldybės tarybos 2021 m. spalio 28 d. sprendimo Nr. T1-172 ,,Dėl renginių organizavimo Neringos savivaldybei priklausančiose ar valdytojo teise valdomose viešojo naudojimo teritorijose tvarkos aprašo patvirtinimo“ pakeitimo“ iki Tarybos posėdžio.

Posėdžio pirmininkas Agnė Jenčauskienė

Posėdžio sekretorė Ignė Kriščiūnaitė